**APSTIPRINĀTI**

ar Jelgavas pilsētas domes

19.11.2020. lēmumu Nr.18/4

**NOTEIKUMI**

**“Pašvaldības kapitālsabiedrību un kapitālsabiedrību,**

**kurās pašvaldībai pieder kapitāla daļas, pārvaldīšanas kārtība”**

*Izdoti saskaņā ar*

*Publiskas personas kapitāla daļu un*

*kapitālsabiedrību pārvaldības likuma*

*33. pantu, 34.panta trešo daļu un 35.panta pirmo daļu*

1. **Vispārīgie jautājumi**
2. Noteikumos lietotie termini:
	1. pašvaldība – Jelgava pilsētas pašvaldība;
	2. kapitālsabiedrība – kapitālsabiedrība, kurā pašvaldībai pieder kapitāla daļas;
	3. pašvaldības kapitāla daļas - Jelgavas pilsētas pašvaldībai piederošas kapitāla daļas sabiedrībā ar ierobežotu atbildību vai akcijas akciju sabiedrībā;
	4. pašvaldības kapitālsabiedrība - kapitālsabiedrība, kurā visas kapitāla daļas pieder Jelgavas pilsētas pašvaldībai;
	5. pašvaldības kontrolēta kapitālsabiedrība - kapitālsabiedrība, kurā Jelgavas pilsētas pašvaldībai ir tieša izšķirošā ietekme t.i. iespēja tieši kontrolēt lēmumu pieņemšanu kapitālsabiedrību pārvaldes institūcijās, realizējot līdzdalību vai iecelt tādu kapitālsabiedrības padomes vai valdes locekļu skaitu, kas nodrošina pašvaldībai balsu vairākumu kapitālsabiedrībā;
	6. privātā kapitālsabiedrība - kapitālsabiedrība, kurā kapitāla daļas pieder Jelgavas pilsētas pašvaldībai un citai personai;
	7. vidēja termiņa darbības stratēģija – kapitālsabiedrības darbības plānošanas dokuments vismaz triju gadu periodam, uz kura pamata tiek plānota kapitālsabiedrības darbība, dividendēs izmaksājamā peļņas daļa un kapitālsabiedrības budžets;
	8. vispārējie stratēģiskie mērķi – Jelgavas pilsētas domes noteiktie kapitālsabiedrības mērķi, kurus pašvaldība vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem;
	9. nefinanšu mērķi – kapitālsabiedrības mērķi, kas izriet no kapitālsabiedrībai noteiktā vispārējā stratēģiskā mērķa, tiesību aktiem un politikas plānošanas dokumentiem;
	10. finanšu mērķi – kapitālsabiedrības mērķi, kas saistīti ar tās finanšu darbības stāvokli (tai skaitā rentabilitāte, kapitāla struktūra, apgrozījums, dividendes un peļņa).
3. Šo noteikumu (turpmāk – noteikumi) mērķis ir ieviest vienotus kapitālsabiedrību pārvaldības principus, lai veicinātu labu un efektīvu kapitālsabiedrību pārvaldību, ekonomiski pamatotu resursu izmantošanu un nodrošinātu kapitālsabiedrību stabilu darbību un darbības ilgtspēju.
4. Noteikumi nosaka:
	1. kapitālsabiedrību pārvaldībā iesaistītās institūcijas un atbildīgās amatpersonas, to kompetenci;
	2. kapitālsabiedrību iesniedzamos dokumentus un to izskatīšanas kārtību pašvaldībā;
	3. Pašvaldības kapitālsabiedrību un pašvaldības kontrolētu kapitālsabiedrību vidēja termiņa darbības stratēģijas izstrādāšanas un izvērtēšanas kārtību;
	4. kārtību, kādā kapitāla daļu turētāja pārstāvis izvērtē pašvaldības kapitālsabiedrību darbības rezultātus;
	5. dividendēs izmaksājamās peļņas daļas noteikšanas kārtību pašvaldības kapitālsabiedrībās un pašvaldības kontrolētās kapitālsabiedrībās.

**II. Kapitālsabiedrību pārvaldībā iesaistīto institūciju un amatpersonu kompetence**

1. Jelgavas pilsētas dome pieņem lēmumu šādos jautājumos:
	1. pašvaldības līdzdalības iegūšana vai izbeigšana kapitālsabiedrībā un izšķirošās ietekmes iegūšana vai izbeigšana kapitālsabiedrībā;
	2. atļauja pašvaldības kapitālsabiedrībai iegūt vai izbeigt līdzdalību, iegūt izšķirošo ietekmi vai izbeigt izšķirošo ietekmi citā kapitālsabiedrībā;
	3. pašvaldības līdzdalības saglabāšana kapitālsabiedrībās;
	4. pašvaldības kapitālsabiedrību reorganizācija;
	5. pašvaldībai piederošo kapitāla daļu pārdošana, ieguldīšana vai nodošana bez atlīdzības valsts vai citas atvasinātas publiskas personas īpašumā;
	6. pašvaldības budžeta līdzekļu piešķiršana kapitālsabiedrību darbības nodrošināšanai;
	7. noteiktu parādu (izņemot nodokļu parādus) kapitalizāciju pašvaldības kapitālsabiedrībā;
	8. pamatkapitālā ieguldāmās mantas iegūšana kapitālsabiedrības īpašumā;
	9. kapitāla piesaiste pašvaldības kapitālsabiedrībai.
2. Jelgava pilsētas pašvaldības izpilddirektors:
	1. pieņem Publiskas personas kapitāla daļu un kapitālsabiedrību pārvaldības likumā noteiktos kapitāla daļu turētāja un dalībnieku sapulces kompetencē esošos lēmumus;
	2. pārstāv kapitāla daļu turētāju privātas kapitālsabiedrības dalībnieku (akcionāru) sapulcē vai arī pilnvaro citu personu pārstāvēt kapitāla daļu turētāju dalībnieku (akcionāru) sapulcē, izdodot pilnvaru un balsošanas uzdevumu;
	3. katru gadu izvērtē kapitālsabiedrību finanšu darbības efektivitātes un vidēja termiņa darbības stratēģijās noteikto finanšu un nefinanšu mērķu sasniegšanu;
	4. ar rīkojumu var nodot pašvaldības kapitāla daļu turētāja un dalībnieku sapulces kompetencē esošo lēmumu pieņemšanas tiesības citai tam pakļautai amatpersonai;
	5. koordinē pašvaldībai sniedzamās informācijas iesniegšanu, kas nepieciešama kapitālsabiedrību un pašvaldības kapitāla daļu pārvaldībai;
	6. veic citas darbības, kas izriet no normatīvajiem aktiem.
3. Kapitālsabiedrības padome ir tās pārraudzības institūcija, kas pārstāv dalībnieku intereses sapulču starplaikā un pārrauga valdes darbību.
4. Kapitālsabiedrības valde ir tās izpildinstitūcija, kura vada un pārstāv kapitālsabiedrību, realizē kapitālsabiedrības darbības mērķus, atbild par kapitālsabiedrības darbības rezultātiem, savus pienākumus pildot kā krietnam un rūpīgam saimniekam.
5. Jelgava pilsētas pašvaldības administrācijas Pašvaldības īpašumu pārvaldes Ekonomikas sektors (turpmāk – PĪP Ekonomikas sektors) savas kompetences ietvaros nodrošina kapitālsabiedrību un pašvaldībai piederošo kapitāla daļu pārvaldīšanu.
6. Jelgavas pilsētas pašvaldības administrācijas Audita pārvalde (turpmāk – Audita pārvalde) savas kompetences ietvaros kontrolē kapitālsabiedrību darbības likumību un atbilstību normatīvo dokumentu prasībām. Auditi tiek veikti saskaņā ar pašvaldības izpilddirektora rīkojumiem. Katras audita pārbaudes rezultātā tiek sagatavots ziņojuma projekts, kuru izvērtē ar pašvaldības izpilddirektora rīkojumu izveidota Kapitālsabiedrību audita rezultātu izvērtēšanas darba grupa. Audita pārvalde izsniedz audita ziņojumu un audita ieteikumu ieviešanas plānu attiecīgās kapitālsabiedrības valdes loceklim un veic kontroli par ieteikumu izpildi.
7. Institūcijas, kuras iesaistītas pašvaldības un pašvaldības kontrolēto kapitālsabiedrību vidēja termiņa darbības stratēģijas izvērtēšanā, noteiktas noteikumu III. nodaļā.

**III. Vidēja termiņa darbības stratēģijas izstrādāšana un izvērtēšana**

1. Pašvaldības kapitālsabiedrības un pašvaldības kontrolētās kapitālsabiedrības izstrādā vidēja termiņa darbības stratēģiju, ņemot vērā:
	1. kapitālsabiedrības vispārējos stratēģiskos mērķus atbilstoši Jelgavas pilsētas ilgtermiņa attīstības stratēģijai un Jelgavas pilsētas attīstības programmai;
	2. kapitālsabiedrības finanšu un nefinanšu mērķus, kā arī kapitālsabiedrības darbības efektivitāti raksturojošos rezultatīvos rādītājus.
2. Vidēja termiņa darbības stratēģijā ietverama vismaz šāda informācija:
	1. vispārīga informācija par kapitālsabiedrību: kapitālsabiedrības nosaukums, pamatkapitāla lielums, dalībnieku (akcionāru) sastāvs un tiem piederošo daļu (akciju) skaits, informācija par kapitālsabiedrības līdzdalību citās sabiedrībās, kapitālsabiedrības darbības veids, īsa informācija par vēsturiskajiem datiem, kapitālsabiedrības vadības modelis;
	2. informācija par biznesa modeli, t.sk. kapitālsabiedrības pakalpojumiem un produktiem;
	3. kapitālsabiedrības stipro un vājo pušu analīze, tirgus analīze, konkurentu un klientu apraksts, risku analīze;
	4. kapitālsabiedrības vispārējie stratēģiskie mērķi, nefinanšu mērķi, finanšu mērķi, kā arī kapitālsabiedrības darbības efektivitāti raksturojošie rezultatīvie rādītāji;
	5. plānotais peļņas vai zaudējumu aprēķins, bilance, naudas plūsmas plāns, veiktās iemaksas valsts vai pašvaldības budžetā, informācija par saņemto valsts vai pašvaldības budžeta finansējumu;
	6. kapitālsabiedrības valdes priekšlikums par peļņas izlietošanu.
3. Pašvaldības kapitālsabiedrības un pašvaldības kontrolētās kapitālsabiedrības izstrādāto vidēja termiņa darbības stratēģiju iesniedz Jelgavas pilsētas pašvaldības administrācijas Administratīvās pārvaldes Klientu apkalpošanas centrā (turpmāk – KAC) vai nosūta uz e-pasta adresi dome@dome.jelgava.lv, parakstītu ar drošu elektronisko parakstu.
4. Vidēja termiņa darbības stratēģiju atbilstoši kompetencei izskata un sniedz viedokli PĪP Ekonomikas sektoram:
	1. Jelgavas pilsētas pašvaldības administrācijas Attīstības un pilsētplānošanas pārvalde – par atbilstību Jelgavas pilsētas ilgtermiņa attīstības stratēģijai un Jelgavas pilsētas attīstības programmai, tai skaitā Investīciju plānam;
	2. Jelgavas pilsētas pašvaldības administrācijas Administratīvās pārvaldes Juridiskais sektors – par atbilstību normatīvo aktu prasībām.
5. PĪP Ekonomikas sektors izskata vidēja termiņa darbības stratēģijas atbilstību kapitālsabiedrības darbības efektivitāti raksturojošiem rezultatīvajiem rādītājiem, apkopo saņemtos viedokļus un informē pašvaldības kapitāla daļu turētāja pārstāvi.
6. Ar pašvaldības kapitāla daļu turētāja pārstāvja rīkojumu izveidotā komisija (turpmāk – Komisija) izvērtē vidēja termiņa darbības stratēģiju un sniedz priekšlikumus kapitāla daļu turētāja pārstāvim lēmuma pieņemšanai par vidēja termiņa darbības stratēģijas apstiprināšanu.
7. Pašvaldības kapitālsabiedrību un pašvaldības kontrolēto kapitālsabiedrību vidēja termiņa darbības stratēģiju apstiprina dalībnieku sapulce.

**IV. Kapitālsabiedrību iesniedzamie dokumenti**

1. Kapitālsabiedrību iesniedzamie dokumenti tiek izstrādāti un iesniegti KAC atbilstoši normatīvajos aktos vai kapitāla daļu turētāja pārstāvja rīkojumos noteiktajam saturam un kārtībai.
2. Kapitālsabiedrība nodrošina, ka visa iesniegtā informācija ir pietiekama, lai varētu gūt patiesu un skaidru priekšstatu par kapitālsabiedrības darbību.
3. Kapitālsabiedrības iesniedz pašvaldībai šādus dokumentus:
	1. pašvaldības kapitālsabiedrības un pašvaldības kontrolētas kapitālsabiedrības - vidēja termiņa darbības stratēģiju;
	2. neauditētu gada pārskatu ne vēlāk kā 2 mēnešu laikā pēc pārskata perioda beigām informācijas iekļaušanai pašvaldības konsolidētajā gada pārskatā;
	3. auditētu (ja attiecināms uz kapitālsabiedrību) gada pārskatu, ne vēlāk kā 3 mēnešu laikā pēc pārskata perioda beigām.
4. Kapitālsabiedrības papildus 20.punktā noteiktajiem iesniedzamajiem dokumentiem pēc pieprasījuma iesniedz arī citus dokumentus.

**V. Kapitālsabiedrību darbības rezultātu izvērtēšana**

1. PĪP Ekonomikas sektors izskata kapitālsabiedrību darbības kārtējā gada rezultātus un sagatavo saimnieciski finansiālās darbības analīzi.
2. Kapitāla daļu turētāja pārstāvja uzdevumā Komisija:
	1. katru gadu vispusīgi izvērtē pašvaldības kapitālsabiedrību kārtējā gada darbības rezultātus, lai nodrošinātu vidēja termiņa darbības stratēģijā noteikto finanšu un nefinanšu mērķu sasniegšanu, un sniedz priekšlikumus kapitāla daļu turētāja pārstāvim lēmumu pieņemšanai;
	2. izvērtē arī pašvaldības kontrolēto un privāto kapitālsabiedrību kārtējā gada darbības rezultātus.
3. Kapitāla daļu turētāja pārstāvis pēc nepieciešamības var sasaukt Komisijas sēdi arī citos gadījumos.

**VII. Dividendēs izmaksājamās peļņas daļas noteikšanas kārtība pašvaldības kapitālsabiedrībās un pašvaldības kontrolētās kapitālsabiedrībās**

1. Kapitālsabiedrības valde iesniedz KAC ekonomiski pamatotu priekšlikumu par peļņas izlietošanu un dividendēs izmaksājamo peļņas daļu, ko Komisija izvērtē vienlaikus ar gada pārskatu.
2. Izvērtējot un nosakot kapitālsabiedrībai dividendēs izmaksājamo peļņas daļu par attiecīgo pārskata gadu, ievēro:
	1. kapitālsabiedrības mērķus un to īstenošanu;
	2. kapitālsabiedrības budžetu un tajā iekļauto peļņas prognozi;
	3. vidēja termiņa darbības stratēģijā iekļauto informāciju par plānoto kapitālsabiedrības budžetu nākamajiem gadiem, turpmākajiem kapitālsabiedrības attīstības un investīciju piesaistes virzieniem, finanšu ieguldījumiem un to avotiem un citiem pasākumiem, kas palielina kapitālsabiedrības vērtību, kapitāla turpmāko atdevi;
	4. kapitālsabiedrību stabilas darbības un ilgtspējas nodrošināšanu.
3. Dividendes nedrīkst noteikt, aprēķināt un izmaksāt, ja no gada pārskata izriet, ka kapitālsabiedrības pašu kapitāls ir mazāks par pamatkapitālu.
4. Dividendes var nenoteikt, ja:
	1. kapitālsabiedrībai ir nesegti iepriekšējo periodu zaudējumi;
	2. kapitālsabiedrības pārskata perioda peļņa ir gūta, saņemot pašvaldības finansējumu;
	3. izmaksas apdraud kapitālsabiedrības plānotos ieguldījumus un citu stratēģisku mērķu īstenošanu;
	4. izmaksas apdraud kapitālsabiedrības ilgtspējīgu attīstību;
	5. izmaksas apdraud kapitālsabiedrības naudas plūsmas/brīvo naudas līdzekļu pietiekamības nodrošināšanu.
5. Komisija pēc kapitālsabiedrības valdes priekšlikuma par peļņas izlietošanu un dividendēs izmaksājamās peļņas daļas apmēra izvērtēšanas, ievērojot kapitālsabiedrības darbības rezultātus un vidēja termiņa darbības stratēģijas izpildes rezultātus, sniedz priekšlikumus kapitāla daļu turētāja pārstāvim lēmuma pieņemšanai.
6. Lēmumu par dividendēs izmaksājamo peļņas daļu pieņem dalībnieku sapulce.
7. PĪP Ekonomikas sektors iesniedz Jelgavas pilsētas pašvaldības iestādei “Pašvaldības iestāžu centralizētā grāmatvedība” kapitālsabiedrību dalībnieku (akcionāru) sapulces, kurā nolemts par dividendēs izmaksājamās peļņas daļu, protokolu kopijas (izrakstus).
8. Dividendes jāiemaksā Jelgavas pilsētas pašvaldības iestādes “Pašvaldības iestāžu centralizētā grāmatvedība” norādītajā kontā līdz attiecīgā gada beigām, ja kapitālsabiedrības statūtos vai dalībnieku (akcionāru) sapulces lēmumos nav noteikts cits dividenžu izmaksas termiņš.

Domes priekšsēdētājs A.Rāviņš